**UTTALELSE FRA ÅRSMØTET FOR MENTAL HELSE SØRFOLD 2023.**

PSYKISK SYKES RETTSSIKKERHET I NORGE.

Staten ved Helsedepartementet er klaget inn for menneskerettsbrudd i forbindelse med psykiatrisk tvangsbehandling.

Saken ble ført for Oslo tingrett 20.-22. juni 2022. Saken er reist av Merete Nesset og Inger-Mari Eidsvik. Saksøkerne har vært utsatt for tvangstiltak ved flere anledninger i tidsrommet 1988- 2016. De har vært utsatt for tvangsmedisinering mer enn 100 ganger, og er begge diagnostisert med lidelsen Posttraumatisk stresslidelse (PTSD) som følge av tvangstiltakene.

Saken blir ført av Føniks Advokater og professor Mads Andenes med støtte fra ICJ Norges pro-bono gruppe med blant andre tidligere høyesterettsdommer Ketil Lund. Pro bono innebærer at støttegruppen utfører arbeidet vederlagsfritt. ICJ står for Den internasjonale juristorganisasjonen.

Ved rettsbehandlingen la regjeringsadvokaten ned påstand om at saken avvises med bakgrunn i foreldelse og at den har manglende rettslig interesse. Tingrettens beslutning fulgte regjeringsadvokatens påstand, og saken er dermed avvist uten å gjennomføre prøving av de reelle saksforholdene som søksmålet gjelder.

Saken er anket og behandlingen i lagmannsretten vil foregå 18.-20. april 2023.

Det finnes gjennom årene en lang rekke eksempler på at psykisk syke er påført skader av ulik grad og på ulike måter ved den utstrakte bruken av tvang i norsk psykiatri. Likevel har norske myndigheter ikke satt i verk tiltak for å samle systematisk dokumentasjon av pasientenes erfaringer på området.

I Nasjonal strategiplan – *Og bedre skal det bli*, som kom i 2005 er denne erkjennelsen formulert:

*«I psykiatrien er det både nasjonalt og internasjonalt liten tradisjon for å registrere uheldige hendelser og tilstander, f.eks. vold, selvmord, medisineringsfeil, oversett komorbiditet og tvangsbruk.»*

Erkjennelsen har imidlertid ikke ført til aktive tiltak for å endre praksis.

I rettsalen representerer regjeringsadvokaten staten ved Helseministeren. Når regjeringsadvokaten setter fram krav om at saken skal avvises «fordi den ikke har rettslig interesse», så blir det stående som Staten Norge ved Helseministerens standpunkt til hvorvidt psykisk syke skal være berettiget til menneskerettslig vern i Norge.

Saken handler i prinsippet ikke om rettsvernet til to enkeltmennesker, men om mennesker som defineres som psykisk syke, generelt skal ha rettslig vern mot overgrep fra offentlige tjenesteutøvere. I praksis betyr det vern mot statlig godkjente maktovergrep utløst av en sykdomsforståelse som er basert på en fire hundre år gammel teori som aldri er blitt verifisert.

Mental Helse Sørfold anser retten til å få realitetsprøvd utøvelsen av tvang slik den praktiseres, som en menneskerett i seg selv.

Dersom staten Norge fastholder at psykisk sykes rettslige vern ikke har juridisk interesse, er det i praksis uttrykk for at psykisk syke ikke blir ansett å ha krav på rettslig vern i Norge. Det mener vi at Mental Helse ikke stilltiende kan godta.

Mental Helse Sørfold ber derfor Mental Helse sentralt om å vise en aktiv holdning, og engasjere seg for å kreve at saken får en faktisk rettslig prøving ved realitetsbehandling i det norske rettssystemet.

Mental Helse må følgelig gi uttrykk for at organisasjonen forventer at Helsedepartementet og Helseministeren medvirker til at psykisk sykes rettsvern i Norge får en faktisk og reell juridisk prøving gjennom denne saken. Det må komme til uttrykk ved at regjeringsadvokaten avstår fra å motsette seg realitetsbehandling slik det ble gjort i tingretten.

For det vi etter gammel tradisjon fortsatt kaller «alvorlig psykisk syke» har den stor rettslig betydning.

Årsmøtet i Mental Helse Sørfold 22.februar 2023.

enstemmig